钦定古今图书集成/明伦汇编/官常典/第187卷 > 刘矩
## 钦定古今图书集成/明伦汇编/官常典/第187卷 > 刘矩

按《后汉书》本传：“矩字叔方，沛国萧人也。叔父光，顺帝
时为司徒。矩少有高节，以叔父辽未得进仕，遂绝州郡之命。太尉朱宠、太傅桓焉嘉其志义，故叔辽以此
为诸公所辟，拜议郎。矩乃举孝廉，稍迁雍丘令，以礼
让化之。其无孝义者，皆感悟自革。民有争讼，矩常引
之于前，提耳训告，以为忿恚可忍，县官不可入，使归
更寻思。”讼者感之，辄各罢去。其有路得遗者，皆推寻
其主。在县四年，以母忧去官。后太尉胡广举矩贤良
方正，四迁为尚书令。矩性亮直，不能谐附贵埶，以是
失大将军梁冀意。出为常山相，以疾去官。时冀妻兄
孙社为沛相，矩惧为所害，不敢还乡里，乃投彭城友
人家。岁馀，冀意少悟，乃止。补从事中郎，复为尚书令，
迁宗正、太常。延熹四年，代黄琼为太尉，琼复为司空。
矩与琼及司徒种景同心辅政，号为贤相。时连有灾
异，司隶校尉以劾三公，尚书朱穆上疏称矩等良辅，
及言殷汤高宗不罪臣下之义，帝不省，竟以蛮夷反
叛免。后复拜大中大夫。灵帝初，代周景为太尉，矩再
为上公，所辟召皆名儒宿德。不与诸郡交通，顺辞默
谏，多见省用。复以日食免，因乞骸骨，卒于家。